《考满舟经十八滩因分各滩名赋诗 其十 梁滩》
明代·唐文凤

危滩石作梁，横截中流壮。滔汨向东逝，逞怒不得放。

砥柱回狂向，百川此其障。波神有馀愤，气骄犹张王。

我欲就安妥，投檄相诮让。尔心亦岂忍，急为收洪涨。

勿涌九江涛，勿奔三峡浪。我有寸许胶，息浑一千丈。

尔当守澄清，肯逐浊泾荡。江山必有神，司宰任忠谅。

行当率吾民，牲醴严祀飨。愿言沛惠泽，千秋永毋忘。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。